
Jazz, álmok és még több jazz - A történetmesélés, a karakterek és a zene kapcsolata Damien Chazelle filmjeiben

REZÜMÉ
Dolgozatomban Damien Chazelle első három filmjét (Guy and Madeline on a Park Bench (2009), Whiplash (2014), Kaliforniai álom (La La Land, 2016)) vizsgálom, különös tekintettel a zene és a történetmesélés közötti kapcsolatra, a karakterek személyes dilemmáira, valamint arra, hogy a rendező miként tematizálja és ábrázolja a zenét, különösen a jazzt.

Az elemzések során vizsgálom a három film eltérő műfaji besorolásának hatását, mely befolyásolja a zene narratív és vizuális szerepét a vizsgált művekben. A jazz ábrázolását és tematizálását is tanulmányozom Chazelle filmjeiben. Elemzéseim során különös figyelmet fordítok arra, hogy miként jelenik meg a jazz mint a művészi önkifejezés eszköze, és hogyan határozza meg a szereplők döntéseit és sorsát. Vizsgálom azt is, hogyan alakítja a zene a cselekmény szerkezetét és a karakterek pozícióját a történetben. A dolgozatban részletesen bemutatom, hogyan fonódik össze a zene a filmek képi világával, és miként befolyásolja ezt a filmek alaptémája és műfaja. A filmek zenéjét részletesen elemzem, különböző kategóriákba sorolva a betétdalokat megjelenésük és funkcióik szerint, vizsgálom ezek történetmesélésben és karakterépítésben betöltött szerepét.

A dolgozat célja, hogy rendszerezze Chazelle első három nagyjátékfilmjének közös vonásait és különbségeit, miközben bemutatja a rendező egyedi stílusát és a zene kiemelt szerepét az általa teremtett világokban. Az elemzés nemcsak a Chazelle-filmek, hanem általánosságban a zenés filmek műfaját tekintve is releváns lehet, különösen a zene és a film közötti szoros kapcsolat megértése szempontjából. Kutatásom alapjául többek közt Rick Altman, Biró Yvette, John G. Cawelti, Kovács András Bálint és Lohr Ferenc művei szolgáltak.

Az elemzések bizonyítják, hogy Chazelle alkotásaiban a zene nem csupán illusztratív funkciót tölt be, hanem aktív részese az elbeszélésnek. A két musicalben a zenei betétek közvetlenül kapcsolódnak a cselekményhez, a Whiplash-ben azonban a zene az elszántság, a küzdelem és a siker metaforájává válik. Az elemzett filmekben megmutatkozik, hogy Chazelle miként használja a zenei jeleneteket a történetmesélés előmozdítására, a karakterek fejlődésének ábrázolására és a néző érzelmi bevonására. A rendező személyes célja, hogy filmjein keresztül érzékeltesse a nézővel a jazz jelentőségét és haldoklásának problémáját. A zenei betétek sokféle szerepet töltenek be, és különböző formákban, hangforrásokból jelennek meg. 



